CELEX: 22020D0656
Language: hu
Date: 2020-05-05 00:00:00
Title: Az ESA–EU Vámegyüttműködési Bizottság 1/2020 határozata (2020. május 5.) az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodás 1. jegyzőkönyvében megállapított származási szabályoktól a Mauritiuson a sózott barracudahal (Thyrsites atun) vonatkozásában fennálló különleges helyzet figyelembevétele érdekében történő eltérésről [2020/656]

15.5.2020   
               
               
                  HU
               
               
                  Az Európai Unió Hivatalos Lapja
               
               
                  L 152/21
               
            
         AZ ESA–EU VÁMEGYÜTTMŰKÖDÉSI BIZOTTSÁG 1/2020 HATÁROZATA
         (2020. május 5.)
         az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodás 1. jegyzőkönyvében megállapított származási szabályoktól a Mauritiuson a sózott barracudahal (Thyrsites atun) vonatkozásában fennálló különleges helyzet figyelembevétele érdekében történő eltérésről [2020/656]
         A VÁMEGYÜTTMŰKÖDÉSI BIZOTTSÁG,
         tekintettel az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodásra és különösen annak 1. jegyzőkönyve 41. cikkének (4) bekezdésére,
         mivel:
         
                     (1)
                  
                  
                     Az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodást (1) (a továbbiakban: átmeneti gazdasági partnerségi megállapodás) az Unió, a Madagaszkári Köztársaság, a Mauritiusi Köztársaság, a Seychelle Köztársaság és a Zimbabwei Köztársaság 2012. május 14-től kezdődően ideiglenesen alkalmazza. A Comore-szigetek 2019. február 7. óta ideiglenesen alkalmazza az átmeneti gazdasági partnerségi megállapodást.
                  
               
                     (2)
                  
                  
                     Az átmeneti gazdasági partnerségi megállapodásnak a „származó termék” fogalmának meghatározásáról és a közigazgatási együttműködés módszereiről szóló 1. jegyzőkönyve tartalmazza a kelet- és dél-afrikai államokból (ESA-államokból) származó termékek Unióba történő behozatala tekintetében alkalmazandó származási szabályokat.
                  
               
                     (3)
                  
                  
                     Az átmeneti gazdasági partnerségi megállapodás 1. jegyzőkönyve 42. cikkének (1) bekezdése szerint a származási szabályoktól eltérések engedélyezhetők, ha a meglévő ágazatok fejlődése az ESA-államokban azt indokolja.
                  
               
                     (4)
                  
                  
                     Az ESA-EU Vámegyüttműködési Bizottság 2017. október 2-án az átmeneti gazdasági partnerségi megállapodás 1. jegyzőkönyve 42. cikkének (1) bekezdésével összhangban elfogadta a 2/2017 határozatot (2), amely 2017. október 2. és 2018. október 1. között a származási szabályoktól való eltérést engedélyez a sózott barracudahal (Thyrsites atun) Unióba történő behozatala tekintetében. A késedelmes megrendelések miatt azonban kis mértékben alkalmazták csak az eltérési kvótát.
                  
               
                     (5)
                  
                  
                     Az ESA-EU Vámegyüttműködési Bizottság 2019. január 14-én az átmeneti gazdasági partnerségi megállapodás 1. jegyzőkönyve 42. cikkének (1) bekezdésével összhangban elfogadta az 1/2019 határozatot (3), amely 2019. január 14. és 2020. január 13. között a származási szabályoktól való eltérést engedélyez a sózott barracudahal (Thyrsites atun) Unióba történő behozatala tekintetében. Az uniós vevők által tapasztalt pénzügyi nehézségek miatt azonban az eltérési kvóta alkalmazása elmaradt a várakozásoktól.
                  
               
                     (6)
                  
                  
                     Mauritius az átmeneti gazdasági partnerségi megállapodás 1. jegyzőkönyve 42. cikke szerint a származási szabályoktól való újabb eltérést kért 125 tonna, a Harmonizált Rendszer 0305 69 vámtarifaszáma alá tartozó sózott barracudahal (Thyrsites atun) Unióba történő behozatala tekintetében a 2020 márciusától 2021 márciusáig tartó időszakra. Mauritius ismét azzal érvel, hogy nem áll rendelkezésre az Unióból vagy Mauritiusról származó barracudahal (Thyrsites atun), és a többi afrikai, karibi és csendes-óceáni államból (AKCS-államok) származó barracudahal (Thyrsites atun) nem felel meg a minőségre és a rendszeres utánpótlásra vonatkozó követelményeknek. Következésképpen Mauritiusnak továbbra is nem származó nyersanyagokat kell beszereznie a feldolgozóipara számára.
                  
               
                     (7)
                  
                  
                     Az eltérés hozzájárulna a mauritiusi kis- és középvállalkozások fejlődéséhez, lehetővé tenné a mauritiusi tengeriélelmiszer-ágazat diverzifikációját, és a foglalkoztatás fenntartása mellett elősegítené annak teljes kapacitáson történő működését. A Harmonizált Rendszer 3. árucsoportjába tartozó halászati termékek Mauritiusból az Európai Unióba irányuló teljes behozatali értékének kevesebb mint 1 %-át kitevő kis mennyiség, valamint a kért eltérés korlátozott időtartama nem okozhat súlyos károkat sem az Unió, sem egy vagy több tagország érintett gazdasági ágazata számára.
                  
               
                     (8)
                  
                  
                     Mauritius szerint az EU-ba irányuló előre jelzett értékesítések a 2020/2021-es évre 125 tonnát tesznek ki. Tekintettel azonban arra, hogy a korábban engedélyezett eltérések igénybevétele alacsony volt, nem tűnik indokoltnak a kérelmezett időszakra vonatkozó kontingens növelése a 2019/2020-as évre engedélyezett kontingenshez képest. Mauritius számára ezért egy évre eltérést kell engedélyezni 100 tonna sózott barracudahal (Thyrsites atun) vonatkozásában annak érdekében, hogy a meglévő ágazat folytathassa az Unióba irányuló kivitelt.
                  
               
                     (9)
                  
                  
                     Az (EU) 2015/2447 bizottsági végrehajtási rendelet (4) megállapítja a vámkontingensek kezelésére vonatkozó szabályokat. E szabályokat kell alkalmazni azon mennyiség kezelése tekintetében, amelyre e határozat az eltérést engedélyezi.
                  
               
                     (10)
                  
                  
                     Az eltérési lehetőség igénybevételének hatékony nyomon követése érdekében indokolt a mauritiusi hatóságokat arra kötelezni, hogy rendszeres jelleggel részletes adatokat szolgáltassanak a Bizottságnak a kibocsátott EUR.1 szállítási bizonyítványokról,
                  
               A KÖVETKEZŐKÉPPEN HATÁROZOTT:
         
            1. cikk
            Az átmeneti gazdasági partnerségi megállapodás 1. jegyzőkönyvétől eltérve és az említett jegyzőkönyv 42. cikke (1) bekezdésének megfelelően a Harmonizált Rendszer 0303 89 vámtarifaszáma alá tartozó nem származó barracudahalból (Thyrsites atun) előállított, a Harmonizált Rendszer 0305 69 vámtarifaszáma alá tartozó sózott barracudahalat (Thyrsites atun) (0305 69 80 KN-kód) az e határozat 2–5. cikkében meghatározott feltételekkel összhangban Mauritiusról származónak kell tekinteni.
         
         
            2. cikk
            Az 1. cikkben előírt eltérés e határozat elfogadásától számítva egy évig alkalmazandó a mellékletben meghatározott, Mauritiusról kivitt és az Unión belüli szabad forgalomba bocsátás céljából bejelentett termékre a mellékletben meghatározott mennyiség erejéig.
         
         
            3. cikk
            A mellékletben szereplő mennyiséget az (EU) 2015/2447 végrehajtási rendelet 49–54. cikkével összhangban kell kezelni.
         
         
            4. cikk
            Mauritius vámhatóságai kötelesek mennyiségi ellenőrzéseket végezni az 1. cikkben meghatározott termékek kivitele tekintetében.
            Mauritius vámhatóságai az egyes negyedéveket követő hónap vége előtt kötelesek a Vámegyüttműködési Bizottság Titkárságán keresztül eljuttatni a Bizottsághoz egy kimutatást azon mennyiségekről, amelyekre vonatkozóan e határozat alapján EUR.1 szállítási bizonyítványt állítottak ki, valamint ezeknek a bizonyítványoknak a sorszámáról.
         
         
            5. cikk
            Az e határozat értelmében kiállított EUR.1 szállítási bizonyítványok 7. rovatában szerepelnie kell a következő bejegyzések valamelyikének:
            
                         
                     
                     
                        „Derogation – Decision No 1/2020 of the ESA-EU Customs Cooperation Committee of 5 May 2020”;
                     
                  
                         
                     
                     
                        „Dérogation – Décision n° 1/2020 du Comité de Coopération Douanière AfOA-UE du 5 mai 2020”.
                     
                  
         
            6. cikk
            
               (1)   Mauritius és az Unió egyaránt meghozzák az e határozat végrehajtásához részükről szükséges intézkedéseket.
            
            
               (2)   Amennyiben az Unió objektív információk alapján szabálytalanságok vagy csalás tényét, illetve a 4. cikkben meghatározott kötelezettségek teljesítésének ismételt elmulasztását állapítja meg, az átmeneti gazdasági partnerségi megállapodás 22. cikkének (5) és (6) bekezdésében előírt eljárás alapján kezdeményezheti az 1. cikkben említett eltérés ideiglenes felfüggesztését.
            
         
         
            7. cikk
            Az 1. cikkben előírt eltérés megújítható, feltéve, hogy az érintett ESA-állam három hónappal e határozat alkalmazási idejének lejárta előtt bizonyítékot nyújt be arra vonatkozóan, hogy még mindig nem képes megfelelni az 1. jegyzőkönyv feltételeinek, valamint az eltérés szükségességének megszüntetése érdekében tett előrehaladásra vonatkozóan, és egyértelműen jelzi, hogy mennyi időbe fog telni az említett feltételeknek való megfelelés. Az Európai Unió újraértékeli az ESA–EU Vámegyüttműködési Bizottságban képviselendő álláspontját, és új határozatot fogad el.
         
         
            8. cikk
            Ez a határozat 2020. május 5-én lép hatályba.
         
         
            Kelt Brüsszelben, 2020. május 5-én.
            
               B. SAMSON
               
                  az ESA-államok képviselője
               
               
                  az ESA-államok nevében
               
            
            
               J-M. GRAVE
               
                  Európai Bizottság
               
               
                  az Európai Unió nevében
               
            
         
         
            (1)  HL L 111., 2012.4.24., 2. o.
         
         
            (2)  Az ESA–EU Vámegyüttműködési Bizottság 2/2017 határozata (2017. október 2.) az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodás 1. jegyzőkönyvében megállapított származási szabályoktól a Mauritiuson a sózott barrakuda vonatkozásában fennálló különleges helyzet figyelembevétele érdekében történő eltérésről (HL L 271., 2017.10.20., 47. o.).
         
            (3)  Az ESA–EU Vámegyüttműködési Bizottság 1/2019 határozata (2019. január 14.) az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodás 1. jegyzőkönyvében megállapított származási szabályoktól a Mauritiuson a sózott barrakuda vonatkozásában fennálló különleges helyzet figyelembevétele érdekében történő eltérésről (HL L 32., 2019.2.4., 32. o.).
         
            (4)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.)
      
      
         
            MELLÉKLET
            
                        Rendelésszám
                     
                     
                        KN-kód
                     
                     
                        TARIC-kód
                     
                     
                        Árumegnevezés
                     
                     
                        Időszak
                     
                     
                        Nettó tömeg (tonnában)
                     
                  
                        09.1611
                     
                     
                        Ex03056980 
                     
                     
                        25
                     
                     
                        barracudahal (Thyrsites atun), sózott
                     
                     
                        2020.5.5. – 2021.5.4.
                     
                     
                        100